section_heading: Povijest sastava
paragraph_text: Sastav su u svibnju 1998. osnovali članovi francuskih death i black metal-sastava Dishumanized, Darkness Fire i Osgiliath te su prvu postavu činili pjevač Julien Truchan, gitaristi Olivier Gabriel i Liem N'Guyen, basist Christophe Charretier i bubnjar Fred Fayolle. Iako je trebao biti samo sporedni projekt, ubrzo je svim članovima postao glavni sastav. Nakon dvije godine, sami produciraju i objavljuju svoj prvi album te nakon odličnih kritika na underground sceni, kreću na turneju po Francuskoj. U siječnju 2001. potpisuju za diskografsku kuću Adipocere Records, koja 2002. objavljuje njihov drugi studijski album Psychose, koji je za razliku od prethodnog više pod utjecajem death metala te tehnički kompleksniji i brutalniji. Nakon objave albuma Charretier napušta sastav, te je na predstojećim koncertima privremeno N'Guyen svirao bas, dok se sastavu nije priključio Rémi Aubrespin.